**TAFLEN WYBODAETH I GYFRANOGWYR - CANLLAWIAU I YMCHWILWYR**

Dylid darparu’r Daflen Wybodaeth i Gyfranogwyr ar bapur pennawd Met Caerdydd a bydd yn cynnwys y wybodaeth ganlynol fel arfer. Os bydd eich prosiect yn dod o dan ofynion corff allanol, rhaid ichi sicrhau bod y Daflen Wybodaeth yn ymdrin â’r gofynion hynny hefyd.

Sicrhewch fod y Daflen Wybodaeth wedi ei hysgrifennu mewn iaith y bydd darpar gyfranogwyr yn ei deall yn hawdd. Cadwch y ddogfen mor gryno â phosibl – ar gyfer y rhan fwyaf o brosiectau, bydd yn rhyw ddwy ochr o A4.

**Teitl yr Astudiaeth (a’r Rhif Cyfeirnod os yw’n berthnasol)**

**Paragraff gwahodd**Cynhwyswch y paragraff arweiniol canlynol:
*Hoffem eich gwahodd i gymryd rhan yn yr astudiaeth ymchwil a enwyd uchod. Cyn ichi benderfynu cymryd rhan neu beidio, mae’n bwysig eich bod chi’n deall pam mae’r ymchwil yn cael ei chynnal a beth fydd cymryd rhan yn ei olygu. Felly cymerwch amser i ddarllen y wybodaeth ddilynol yn ofalus.*

**Beth yw pwrpas yr astudiaeth?**Rhowch gefndir y prosiect yn gryno a nodwch amcan y prosiect. Cynhwyswch fanylion y dyddiad dechrau, hyd y prosiect ac amlinellwch ddyluniad cyffredinol y prosiect.

**Pam ydw i wedi cael fy ngwahodd i gymryd rhan?**Esboniwch sut cafodd yr unigolyn ei ddewis i gymryd rhan yn y prosiect a faint o bobl eraill y byddwch yn gofyn iddyn nhw gymryd rhan.

Os oes unrhyw eithriadau i gymryd rhan, dylech eu hamlinellu yma er mwyn i ddarpar gyfranogwyr fod yn ymwybodol o unrhyw resymau pam na ddylen nhw gymryd rhan, neu y cânt eu heithrio rhag cymryd rhan.

**A oes rhaid imi gymryd rhan?**Esboniwch fod cymryd rhan yn y prosiect yn gwbl wirfoddol ac y gofynnir i gyfranogwyr gwblhau a llofnodi Ffurflen Cydsyniad Cyfranogwr cyn iddyn nhw gymryd rhan.

Esboniwch fod ganddyn nhw hawl i dynnu’n ôl o’r prosiect ar unrhyw adeg ac esboniwch ba gamau a gymerwch os byddan nhw’n tynnu’n ôl. Wrth wneud hynny, byddwch yn ymwybodol y bydd amseriad eu cais yn dylanwadu ar ba gamau y gallwch eu cymryd, er enghraifft, ar ôl ichi anonymeiddio a dadansoddi data, nid yw’n bosibl i dynnu data cyfranogwr penodol yn aml. Os oes modd, cynhwyswch amserlen ddangosol ar gyfer pryd rydych yn bwriadu dechrau’r gwaith anonymeiddio a dadansoddi ar y daflen wybodaeth.

Rhowch wybod iddyn nhw bod Ffurflen Tynnu’n Ôl i Gyfranogwyr ar gael a’i bod yn cynnwys rhagor o fanylion am y camau y bydd y Brifysgol yn eu cymryd yn dilyn cais i dynnu’n ôl.

**Beth fydd cymryd rhan yn ei olygu?**Esboniwch yr hyn y gofynnir i’r unigolyn ei wneud. Efallai y bydd rhoi hyn yn ei gyd-destun o gymorth drwy esbonio’ch dulliau casglu ond cadwch mewn cof y dylai’r wybodaeth fod yn hawdd i rywun lleyg ei deall.
Rhowch fanylion am faint o amser fydd ei angen i gymryd rhan a dywedwch ble fydd y gweithgareddau’n cael eu cynnal.
Rhowch ddigon o wybodaeth am unrhyw gyfweliadau ymchwil, grwpiau ffocws neu holiaduron i sicrhau bod cyfranogwyr yn gwbl ymwybodol o’r hyn y bydd gofyn iddyn nhw ei wneud.
Sicrhewch eich bod yn rhoi gwybod i gyfranogwyr a fydd cyfweliadau neu grwpiau ffocws yn cael eu recordio.

**A oes unrhyw risgiau ynghlwm wrth gymryd rhan?**Disgrifiwch unrhyw risgiau sydd ynghlwm wrth gymryd rhan yn y prosiect, gan ddefnyddio iaith y bydd y cyfranogwyr yn ei deall yn hawdd.
Cynhwyswch fanylion y tebygolrwydd y bydd risgiau’n codi a’r mesurau a roddwyd ar waith i reoli’r risgiau.
Nodwch y bydd y Prif Ymchwilydd yn hapus i ateb unrhyw ymholiadau am yr hyn a fydd o dan sylw yn yr astudiaeth. (Dylid darparu manylion cyswllt llawn y Prif Ymchwilydd ar ddiwedd y Daflen Wybodaeth).

**A oes unrhyw fuddion ynghlwm wrth gymryd rhan?**Disgrifiwch y buddion uniongyrchol i’r cyfranogwyr yn ogystal â’r buddion ehangach (e.e. hyrwyddo dealltwriaeth o’r pwnc sy’n destun yr ymchwil).

Gan amlaf, ni fyddai’r Brifysgol yn disgwyl i unrhyw dâl gael ei gynnig i gyfranogwyr ond, os ydych yn bwriadu cynnig tâl am gymryd rhan, dylech roi manylion hynny yma. Sylwch, fodd bynnag, fod yn rhaid i fanylion unrhyw iawndal neu dâl fod wedi eu cynnwys yn eich cais moeseg a’u cymeradwyo gan y panel moeseg.

Mae’n rhaid gwneud yn glir na fydd unrhyw iawndal neu dâl yn cael eu colli os bydd y cyfranogwr yn penderfynu tynnu’n ôl o’r prosiect.

**Beth fydd yn digwydd i ganlyniadau’r prosiect ymchwil?**Dywedwch sut y caiff canlyniadau’r ymchwil eu defnyddio e.e. erthygl cylchgrawn, adroddiad i gyllidwr y prosiect, rhan o draethawd ac yn y blaen.

**Sut fydd fy nata a’m preifatrwydd yn cael eu diogelu?**Nodwch y bydd cyfrinachedd yn cael ei gynnal trwy gydol yr astudiaeth, oni bai na ellir gwarantu hyn. Lle na ellir gwarantu cyfrinachedd, esboniwch y rhesymau am hynny.
Rhowch fanylion sut a phryd y caiff data cyfranogwyr ei storio a phwy fydd â mynediad iddo. Cadwch mewn cof ofyniad Met Caerdydd fod yn rhaid storio unrhyw ddata nad yw’n ddienw a gaiff ei gynhyrchu gan fyfyrwyr israddedig ar gyfrif myfyriwr OneDrive Met Caerdydd y myfyriwr perthnasol.
Dim ond y data sydd ei angen i gwblhau’r astudiaeth y dylech ei gasglu a dylech ei wneud yn glir yma mai dyna fydd yn digwydd.
Rhowch fanylion sut a phryd y caiff y data ei anonymeiddio.
Cynhwyswch fanylion am y cyfnod y caiff y data ei gadw (fel arfer, dwy flynedd ar ôl graddio yw hyn ar gyfer prosiectau israddedigion lle cafodd y data ei storio yn OneDrive).
Os bydd eich prosiect yn dod o dan ofynion cadw data corff allanol, sicrhewch eich bod yn dangos eich bod wedi cydymffurfio â’r gofynion hynny.

**Pwy sy’n cymryd rhan yn y prosiect?**Esboniwch eich bod yn cynnal yr ymchwil naill ai fel myfyriwr neu fel aelod o staff Met Caerdydd.

Rhowch enwau a chysylltiadau aelodau’r tîm ymchwil.

Rhowch fanylion unrhyw gyllidwyr y prosiect.

Datganwch fod y prosiect wedi ei gymeradwyo gan [rhowch enw’r Pwyllgor Moeseg a roddodd gymeradwyaeth].

**Os bydd gennyf unrhyw gwestiynau, pwy ddylwn i gysylltu â nhw i gael rhagor o wybodaeth?**Rhowch enw a chyfeiriad e-bost Met Caerdydd y Prif Ymchwilydd.

**Diolch**Cofiwch ddiolch i’r unigolyn am gymryd yr amser i ddarllen y daflen wybodaeth.